РЕГЛАМЕНТ ЗА ИЗПЪЛНЕНИЕ (ЕС) № 929/2013 НА КОМИСИЯТА
от 26 септември 2013 година
за изменение на приложение VIII към Регламент (ЕО) № 73/2009 за установяване на общи правила за схеми за директно подпомагане в рамките на Общата селскостопанска политика
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 40, параграф 1, втора алинея и член 57а, параграф 7 от него,
като има предвид, че:
(1)
В съответствие с член 40, параграф 1, първа алинея от Регламент (ЕО) № 73/2009 общата стойност на всички разпределени права на плащане и на таваните, определени в съответствие с член 51, параграф 2 и член 69, параграф 3 от същия регламент, или за 2009 г. - в съответствие с член 64, параграф 2 от Регламент (ЕО) № 1782/2003, не надвишава съответния национален таван, определен в приложение VIII към Регламент (ЕО) № 73/2009.
(2)
В съответствие с член 40, параграф 1, втора алинея от Регламент (ЕО) № 73/2009 националните тавани за референтната 2013 г., посочени в член 40, параграф 1 от Регламент (ЕО) № 73/2009, за Гърция, Испания, Люксембург, Малта и Обединеното кралство бяха изменени с Регламент за изпълнение (ЕС) № 287/2013 на Комисията (2) след уведомленията, изпратени от тези държави членки, за намерението им да предоставят подпомагане на лозарите за 2014 г. чрез предоставяне на права на плащане съгласно член 103о от Регламент (ЕО) № 1234/2007 на Съвета (3). Две от засегнатите държави членки - Люксембург и Малта, уведомиха за намерението си да продължат да прехвърлят цялата сума от бюджета си за посочените в приложение Хб към Регламент (ЕО) № 1234/2007 програми за подпомагане на лозаро-винарския сектор. Въпреки това фактът, че за финансовата 2014 г. въпросната сума е била малко по-голяма от сумата, налична за тези две държави членки за финансовата 2013 г., не е бил взет предвид при адаптирането на националните тавани за директни плащания за референтната 2013 г. Съответните национални тавани, посочени в член 40, параграф 1 от Регламент (ЕО) № 73/2009, следва да бъдат съответно адаптирани.
(3)
В съответствие с член 103н от Регламент (ЕО) № 1234/2007 Испания, Люксембург, Малта и Обединеното кралство уведомиха Комисията за намерението си окончателно да прехвърлят част или цялата налична сума за програмите за подпомагане, посочени в приложение Хб към Регламент (ЕО) № 1234/2007, за да увеличат своите национални тавани за директни плащания по член 40 от Регламент (ЕО) № 73/2009 за референтните 2014 г. и следващи години. Съответните национални тавани, посочени в член 40, параграф 1 от Регламент (ЕО) № 73/2009, следва да бъдат съответно адаптирани.
(4)
В съответствие с член 57а, параграф 9 от Регламент (ЕО) № 73/2009 Хърватия уведоми Комисията за площта, която е била разминирана и декларирана от земеделските стопани в представените заявления за подпомагане по отношение на референтната 2013 г. и отново е била използвана за селскостопански дейности между 1 януари 2005 г. и 31 декември 2012 г. Това уведомление включва също така разпределението на земята между хектарите с пасища и ливади и останалите хектари, отговарящи на условията за подпомагане, както и информация относно бюджетните пакети, отговарящи на всяка категория на разминираната земя: 46 000 EUR за пасища и ливади и 6 646 000 EUR за останалите хектари, отговарящи на условията за подпомагане. Въз основа на графика на нарастване, предвиден в член 121 от Регламент (ЕО) № 73/2009, и в съответствие с член 57а, параграф 7 от същия регламент съответните национални тавани, посочени в член 40, параграф 1 от Регламент (ЕО) № 73/2009, следва да бъдат съответно изменени.
(5)
Поради това приложение VIII към Регламент (ЕО) № 73/2009 следва да бъде съответно изменено.
(6)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
Приложение VIII към Регламент (ЕО) № 73/2009 се изменя в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 26 септември 2013 година.